'ธนารักษ์'ชงครม.ไฟเขียว2โครงการลงทุนที่ดิน2.6หมื่นล.
ธนารักษ์เสนอ ครม.เดินหน้าพัฒนา 2 ที่ดินแปลงใหญ่ ศูนย์การประชุมแห่งชาติสิริกิติ์และหมอชิตรวม 2.6 หมื่นล้าน
29 ต.ค. 2565

ธนารักษ์เสนอ ครม.เดินหน้าพัฒนา 2 ที่ดินแปลงใหญ่ ศูนย์การประชุมแห่งชาติสิริกิติ์และหมอชิตรวม 2.6 หมื่นล้าน
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมเตรียมเสนอคณะรัฐมนตรี (ครม.) เห็นชอบการลงทุนโครงการพัฒนาที่ราชพัสดุขนาดใหญ่ 2 โครงการ ซึ่งจะทำให้มีเม็ดเงินกระตุ้นเศรษฐกิจปีหน้าเพิ่มขึ้นอีก 2.6 หมื่นล้านบาท ได้แก่ โครงการพัฒนาที่ราชพัสดุหมอชิต มูลค่าโครงการลงทุน 2 หมื่นล้านบาท อายุสัมปทาน 30 ปี ให้ผู้ได้รับสัญญาสัมปทานเดิม คือ บริษัท บางกอกเทอร์มินอล ซึ่งรูปแบบของโครงการจะพัฒนาพื้นที่ให้เป็นศูนย์การค้าขนาดใหญ่ อาคารพาณิชย์ให้เช่า และคอนโดมิเนียมสำหรับอยู่อาศัย
ทั้งนี้ กรมธนารักษ์จะมีค่าสัมปทานพัฒนาที่ดินหมอชิต ซึ่งอยู่ระหว่างการสรุปตัวเลข ซึ่งจะรวมกับค่าฐานรากของโครงการ 1,200 ล้านบาท และค่าสัมปทานเก่าที่มีปัญหาอีก 500 ล้านบาท ซึ่งผู้ได้สัมปทานได้ตกลงที่จะจ่ายให้เป็นที่เรียบร้อยแล้ว
ขณะที่โครงการที่ 2 เป็นโครงการพัฒนาที่ราชพัสดุ ศูนย์การประชุมแห่งชาติสิริกิติ์ โดยจะให้กับผู้ที่ได้รับสัมปทานเดิม คือ บริษัท เอ็น.ซี.ซี. แมนเนจเม้นท์ แอนด์ ดิเวลลอปเม้นท์  หรือเอ็นซีซี ของกลุ่มเจริญ สิริวัฒนภักดี และมีการปรับรูปแบบโครงการสร้างเป็นศูนย์ประชุมขนาดใหญ่ระดับนานาชาติ ให้มีความทันสมัยมากขึ้น โดยมีมูลค่าโครงการ 6,000 ล้านบาท ซึ่งทางกรมจะได้รับผลตอบแทนไม่ต่ำกว่า 5,100 ล้านบาท ตลอดอายุสัญญาเช่า 50 ปี
"ทั้งสองโครงการคาดว่า ครม.จะเห็นชอบได้ต้นปีหน้า โดยโครงการหมอชิต คลังได้ส่งเรื่องไปที่ ครม.แล้ว และกำลังส่งโครงการศูนย์การประชุมแห่งชาติ สิริกิติ์ตามไป อยู่ระหว่างการตรวจสัญญาขั้นสุดท้ายเท่านั้น จะส่งผลดีกับเศรษฐกิจปีหน้า ซึ่งโครงการนี้ล่าช้ามานานกว่า 10 ปี ทำให้สูญเสียโอกาสทางเศรษฐกิจไปมาก" นายจักรกฤศฏิ์ กล่าว
สำหรับการพัฒนาที่ราชพัสดุร้อยชักสาม มูลค่าโครงการกว่า 1,000 ล้านบาท ขณะนี้ได้ให้ที่ปรึกษาโครงการกลับไปทบทวนและเสนอมาให้กรมธนารักษ์อีกครั้ง หากสามารถสรุปกันได้ก็จะดำเนินการต่อไป จะเป็นการทำให้มีเม็ดเงินกระตุ้นเศรษฐกิจในปีหน้าเพิ่มขึ้นอีก
ขณะที่การพัฒนาที่ดินมักกะสันของการรถไฟแห่งประเทศไทย หรือ รฟท. ต้องขึ้นอยู่กับคณะกรรมการนโยบายรัฐวิสาหกิจ (คนร.) ที่มี พล.อ.ประยุทธ์ จันทร์โอชา นายกรัฐมนตรี เป็นผู้พิจารณาและตัดสินใจว่าจะให้ รฟท. หรือกรมธนารักษ์ เป็นผู้พัฒนาเป็นโครงการมักกะสันคอมเพล็กซ์